CELEX: 32020D1422
Language: el
Date: 2020-10-05 00:00:00
Title: Απόφαση (ΕΕ) 2020/1422 του Συμβουλίου της 5ης Οκτωβρίου 2020 σχετικά με την κατανομή των κονδυλίων που αποδεσμεύονται από έργα στο πλαίσιο του 10ου Ευρωπαϊκού Ταμείου Ανάπτυξης για την τροφοδότηση του Μέσου Στήριξης της Ειρήνης στην Αφρική

9.10.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 329/4
               
            
         ΑΠΟΦΑΣΗ (ΕΕ) 2020/1422 ΤΟΥ ΣΥΜΒΟΥΛΙΟΥ
         της 5ης Οκτωβρίου 2020
         σχετικά με την κατανομή των κονδυλίων που αποδεσμεύονται από έργα στο πλαίσιο του 10ου Ευρωπαϊκού Ταμείου Ανάπτυξης για την τροφοδότηση του Μέσου Στήριξης της Ειρήνης στην Αφρική
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη την εσωτερική συμφωνία μεταξύ των αντιπροσώπων των κυβερνήσεων των κρατών μελών της Ευρωπαϊκής Ένωσης, συνελθόντων στο πλαίσιο του Συμβουλίου, για τη χρηματοδότηση της βοήθειας της Ευρωπαϊκής Ένωσης βάσει του πολυετούς δημοσιονομικού πλαισίου, για την περίοδο 2014 έως 2020, δυνάμει της συμφωνίας εταιρικής σχέσης ΑΚΕ-ΕΕ, καθώς και για τη χορήγηση χρηματοδοτικής ενίσχυσης στις υπερπόντιες χώρες και εδάφη για τις οποίες ισχύει το τέταρτο μέρος της Συνθήκης για τη λειτουργία της Ευρωπαϊκής Ένωσης (1), και ιδίως το άρθρο 1 παράγραφος 4,
         Έχοντας υπόψη την πρόταση της Ευρωπαϊκής Επιτροπής,
         Εκτιμώντας τα ακόλουθα:
         
                     (1)
                  
                  
                     Η συνεχιζόμενη δέσμευση της Ένωσης για την ειρήνη και την ασφάλεια στην αφρικανική ήπειρο στο πλαίσιο του μέσου στήριξης της ειρήνης στην Αφρική (ΜΣΕΑ) θα πρέπει να διατηρηθεί έως το τέλος Ιουνίου του 2021 ή έως τη λήξη της εφαρμογής της συμφωνίας εταιρικής σχέσης μεταξύ των μελών της ομάδας των κρατών της Αφρικής, της Καραϊβικής και του Ειρηνικού, αφενός, και της Ευρωπαϊκής Κοινότητας και των κρατών μελών αυτής, αφετέρου (2), όπως τροποποιήθηκε τελευταία («συμφωνία εταιρικής σχέσης ΑΚΕ-ΕΕ»), ανάλογα με το τι θα επέλθει νωρίτερα.
                  
               
                     (2)
                  
                  
                     Οι χρηματοδοτικές απαιτήσεις του ΜΣΕΑ για την περίοδο από τον Ιανουάριο έως τον Ιούνιο του 2021 εκτιμάται ότι θα ανέλθουν στο ποσό των 113 000 000 EUR.
                  
               
                     (3)
                  
                  
                     Είναι σκόπιμο να χρησιμοποιηθούν αποδεσμευμένα κεφάλαια από έργα στο πλαίσιο του 10ου Ευρωπαϊκού Ταμείου Ανάπτυξης («10ο ΕΤΑ») για τη διασφάλιση της χρηματοδότησης του ΜΣΕΑ έως το τέλος του Ιουνίου του 2021 ή έως τη λήξη της εφαρμογής της συμφωνίας εταιρικής σχέσης ΑΚΕ-ΕΕ, ανάλογα με το τι θα επέλθει νωρίτερα. Τα εν λόγω συμπληρωματικά κεφάλαια θα πρέπει να χρηματοδοτήσουν τη στήριξη επιχειρήσεων υποστήριξης της ειρήνης υπό αφρικανική ηγεσία.
                  
               
                     (4)
                  
                  
                     Τα κεφάλαια αυτά θα πρέπει να χρησιμοποιηθούν σύμφωνα με το σχετικό πολυετές πρόγραμμα δράσης του ΜΣΕΑ και σύμφωνα με τους κανόνες και τις διαδικασίες που ισχύουν για το 11ο Ευρωπαϊκό Ταμείο Ανάπτυξης («11ο ΕΤΑ»), όπως ορίζεται στους κανονισμούς (ΕΕ) 2015/322 (3) και (ΕΕ) 2018/1877 του Συμβουλίου (4),
                  
               
                     (5)
                  
                  
                     Επαναχρησιμοποιηθέντες πόροι του 10ου ΕΤΑ, οι οποίοι δεν είχαν προηγουμένως αναληφθεί σύμφωνα με το άρθρο 1 παράγραφος 3 της εσωτερικής συμφωνίας του 11ου ΕΤΑ ή αποδεσμεύθηκαν σύμφωνα με το άρθρο 1 παράγραφος 4 της εν λόγω συμφωνίας, παραμένουν πόροι του 10ου ΕΤΑ σύμφωνα με το άρθρο 1 παράγραφος 2 στοιχείο α) της εσωτερικής συμφωνίας του 10ου ΕΤΑ (5),
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Ποσό ύψους έως 113 000 000 EUR κατ’ ανώτατο όριο από τα κεφάλαια που αποδεσμεύονται από έργα στο πλαίσιο του 10ου ΕΤΑ διατίθεται για την τροφοδότηση του ΜΣΕΑ για την περίοδο από την 1η Ιανουαρίου έως την 30ή Ιουνίου 2021 ή έως τη λήξη της εφαρμογής της συμφωνίας εταιρικής σχέσης ΑΚΕ-ΕΕ, ανάλογα με το τι θα επέλθει νωρίτερα.
            Τα εν λόγω κεφάλαια χρησιμοποιούνται σύμφωνα με τους κανόνες και τις διαδικασίες που εφαρμόζονται για το 11ο ΕΤΑ.
         
         
            Άρθρο 2
            Η παρούσα απόφαση αρχίζει να ισχύει την επομένη της έκδοσής της.
         
         
            Βρυξέλλες, 5 Οκτωβρίου 2020.
            
               
                  Για το Συμβούλιο
               
               
                  Ο Πρόεδρος
               
               M. ROTH
            
         
         
            (1)  ΕΕ L 210 της 6.8.2013, σ. 1.
         
            (2)  ΕΕ L 317 της 15.12.2000, σ. 3.
         
            (3)  Κανονισμός (ΕΕ) 2015/322 του Συμβουλίου, της 2ας Μαρτίου 2015, σχετικά με την εφαρμογή του 11ου Ευρωπαϊκού Ταμείου Ανάπτυξης (ΕΕ L 58 της 3.3.2015, σ. 1).
         
            (4)  Κανονισμός (ΕΕ) 2018/1877 του Συμβουλίου, της 26ης Νοεμβρίου 2018, σχετικά με τον δημοσιονομικό κανονισμό που εφαρμόζεται στο 11ο Ευρωπαϊκό Ταμείο Ανάπτυξης, και την κατάργηση του κανονισμού (ΕΕ) 2015/323 (ΕΕ L 307 της 3.12.2018, σ. 1).
         
            (5)  Εσωτερική συμφωνία μεταξύ των αντιπροσώπων των κυβερνήσεων των κρατών μελών, συνελθόντων στο πλαίσιο του Συμβουλίου σχετικά με τη χρηματοδότηση των ενισχύσεων της Κοινότητας στο πλαίσιο του πολυετούς χρηματοδοτικού πλαισίου για την περίοδο 2008-2013 βάσει της συμφωνίας εταιρικής σχέσης ΑΚΕ-ΕΚ, καθώς και για τη χορήγηση χρηματοδοτικής ενίσχυσης στις υπερπόντιες χώρες και εδάφη για τις οποίες ισχύουν οι διατάξεις του τέταρτου μέρους της Συνθήκης ΕΚ (ΕΕ L 247 της 9.9.2006, σ. 32).